ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΔΡΑΣΗ ΕΝΑΝΤΙΟΝ ΤΩΝ ΝΑΡΚΩΝ ΞΗΡΑΣ ΚΑΤΑ ΠΡΟΣΩΠΙΚΟΥ: ΕΝΙΣΧΥΣΗ ΤΗΣ ΣΥΝΕΙΣΦΟΡΑΣ ΤΗΣ ΕΥΡΩΠΑΪΚΗΣ ΕΝΩΣΗΣ

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Οι νάρκες ξηράς κατά προσωπικού προκαλούν φοβερά δυστυχήματα σε πολλά από τα φτωχότερα μέρη του κόσμου και παρεμποδίζουν την εφαρμογή σειράς προγραμμάτων της Ευρωπαϊκής Ένωσης. Κατά την περίοδο 1992-1998, η Ευρωπαϊκή Ένωση δέσμευσε ως εκ τούτου ποσό άνω των 180 εκατ. ευρώ για δράση σχετικά με τις νάρκες σε παγκόσμια κλίμακα προκειμένου να στηρίξει προγράμματα εκκαθάρισης ναρκοπεδίων, την παροχή βοήθειας σε θύματα ναρκών και την έρευνα και ανάπτυξη τεχνολογίας. Επρόκειτο για μία σημαντική συνεισφορά στις συνολικές προσπάθειες της διεθνούς κοινότητας, αλλά μένουν ακόμη πολλά να γίνουν.

2. Με κίνητρο την έναρξη ισχύος της Σύμβασης της Οτάβα για την απαγόρευση χρήσης, εναποθήκευσης, παραγωγής και μεταφοράς ναρκών ξηράς κατά προσωπικού και για την καταστροφή τους, η πρόκληση για τη διεθνή κοινότητα είναι να εξαλείψει το πρόβλημα των ναρκών ξηράς εντός των προσεχών 10-15 ετών. Με βάση τη μέχρι σήμερα συνεισφορά της, η Ευρωπαϊκή Ένωση αναμένεται να διαδραματίσει βασικό ρόλο στη συγκεκριμένη δραστηριότητα. Προϋποθέσεις για την επιτυχία είναι η εξακολούθηση της διεθνούς πολιτικής και η διατήρηση της σχετικής με τη χορήγηση πόρων δέσμευσης, η βελτίωση της διεθνούς συνεργασίας, η εδραίωση ενός αποτελεσματικού εθνικού δυναμικού σε όλες τις χώρες που έχουν πληγεί σοβαρότερα από νάρκες και η ύπαρξη ασφαλέστερων και ταχύτερων τεχνικών εκκαθάρισης ναρκοπεδίων.

3. Η παρούσα ανακοίνωση συνοψίζει τις μέχρι σήμερα δράσεις της Ευρωπαϊκής Ένωσης σχετικά με τις νάρκες και σκιαγραφεί πολιτικές που θα βελτιώσουν περαιτέρω την ικανότητα της Ευρωπαϊκής Ένωσης να διαδραματίσει τον καθοδηγητικό της ρόλο για την εξάλειψη αυτής της παγκόσμιας μάστιγας. Οι εν λόγω πολιτικές περιλαμβάνουν ένα αυξημένο οριζόντιο ξεχωριστό κονδύλιο του προϋπολογισμού που θα αποτελέσει το επίκεντρο των προσπαθειών της Ευρωπαϊκής Ένωσης για τη δράση σχετικά με τις νάρκες τα προσεχή έτη. Παράλληλα, η Επιτροπή υποβάλλει μία νομοθετική πρόταση για το σχετικό κονδύλιο του προϋπολογισμού και θα εισάγει εσωτερικές αλλαγές που θα ενισχύσουν τη συνοχή και αποτελεσματικότητα των δράσεων της σε αυτόν τον σημαντικό τομέα πολιτικής.

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ

ΔΡΑΣΗ ΕΝΑΝΤΙΟΝ ΤΩΝ ΝΑΡΚΩΝ ΞΗΡΑΣ ΚΑΤΑ ΠΡΟΣΩΠΙΚΟΥ: ΕΝΙΣΧΥΣΗ ΤΗΣ ΣΥΝΕΙΣΦΟΡΑΣ ΤΗΣ ΕΥΡΩΠΑΪΚΗΣ ΕΝΩΣΗΣ

1. Την 1η Μαρτίου 1999, τέθηκε σε ισχύ η "Σύμβαση για την απαγόρευση χρήσης, εναποθήκευσης, παραγωγής και μεταφοράς ναρκών ξηράς κατά προσωπικού και για την καταστροφή τους" (αναφερόμενη εφεξής ως "Σύμβαση της Οτάβα") [1]. Το γεγονός αυτό σηματοδότησε την κορύφωση μιας πολυετούς έντονης πολιτικής δραστηριότητας που αποσκοπούσε στην υποκίνηση της διεθνούς κοινότητας να αναλάβει συντονισμένη δράση για την εξάλειψη της μάστιγας των ναρκών ξηράς κατά προσωπικού (ΝΚΠ). Η απαγόρευση απαιτεί χρόνο για να έχει αποτέλεσμα και πολλά βασικά κράτη δεν την έχουν ακόμη προσυπογράψει.

[1] Μέχρι τις 01.09.99, η Σύμβαση είχε υπογραφεί από 135 και κυρωθεί από 84 κράτη σε παγκόσμιο επίπεδο. Από αυτά, 14 κράτη μέλη έχουν υπογράψει τη Σύμβαση και 13 την έχουν επικυρώσει.

2. Στο μεταξύ, οι φοβερές συνέπειες της μόλυνσης από ΝΚΠ δεν έχουν ακόμη εξαλειφθεί και η εφαρμογή της Σύμβασης θέτει καθαυτή προβλήματα. Κατά την τελευταία εξαετία, υπήρξε αυξημένη διεθνής ενημέρωση για την τραγική επίπτωση των ΝΚΠ στους πληθυσμούς σε πολλές περιοχές του κόσμου που αγωνίζονται για την αποκατάστασή τους από τις επιπτώσεις της ένοπλης σύρραξης. Εκτός από το συνεχή φόρο αίματος των θυμάτων, η οικονομική και κοινωνική ανάκαμψη παρεμποδίζεται από την πραγματική ή πιθανολογούμενη παρουσία ΝΚΠ. Συνεπώς, η δράση σχετικά με τις νάρκες [2] έχει καταστεί επείγουσα προτεραιότητα σε καταστάσεις μετά από σύρραξη προκειμένου να προλαμβάνονται οι απώλειες και να διευκολύνεται η επάνοδος στην ομαλότητα .

[2] Η "δράση σχετικά με τις νάρκες" είναι ένας γενικός όρος που αναφέρεται σε όλες τις δραστηριότητες, συμπεριλαμβανομένης της εκπαίδευσης για ενημέρωση σχετικά με νάρκες, της προάσπισης, της διαχείρισης της πληροφόρησης, της βοήθειας και αποκατάστασης των θυμάτων, της χαρτογράφησης και σήμανσης των πιθανολογούμενων ναρκοπέδιων, της ανίχνευσης και αναγνώρισης ναρκών ξηράς, της κατάρτισης ειδικευμένου προσωπικού, καθώς και της εκκαθάρισης ναρκοπεδίων (δηλ. απομάκρυνση ναρκών για ανθρωπιστικούς σκοπούς) και της καταστροφής ναρκών ξηράς, που συμβάλλει στη μείωση της ανθρώπινης, οικονομικής και περιβαλλοντικής επίπτωσης των ναρκών ξηράς κατά προσωπικού, του μη εκραγέντος υλικού πολέμου (UXO), και άλλων επικίνδυνων θραυσμάτων πολέμου

3. Η Ευρωπαϊκή Ένωση αναγνωρίζεται σήμερα ως ένας από τους κύριους συνεισφέροντες στη δράση σχετικά με νάρκες στο εσωτερικό της διεθνούς κοινότητας. Την περίοδο 1992-1998, η Κοινότητα δέσμευσε ποσό άνω των 180 εκατ. ευρώ για τη συγκεκριμένη αποστολή σε παγκόσμιο επίπεδο (βλ. παράρτημα Ι). Επιπλέον, στη διάρκεια της ίδιας περιόδου, κράτη μέλη της Ευρωπαϊκής Ένωσης, υλοποίησαν διμερείς δράσεις παρεμφερούς κλίμακας. Η Ευρωπαϊκή Ένωση υποστηρίζει δράσεις σε όλες τις πλέον πληγείσες χώρες, συμπεριλαμβανομένων του Αφγανιστάν, της Αγκόλα, της Βοσνίας-Ερζεγοβίνης, της Καμπότζης, της Κροατίας, του Βόρειου Ιράκ, του Κοσσυφοπεδίου, του Λάος, της Μοζαμβίκης, της Νικαράγουας, της Σομαλίας και της Ζιμπάμπουε. Σε πολλές από αυτές τις χώρες είναι ο βασικός συνεισφέρων στη δράση σχετικά με τις νάρκες.

4. Η Ευρωπαϊκή Ένωση αναγνωρίζει τον κεντρικό ρόλο που διαδραματίζουν τα Ηνωμένα Έθνη (ΗΕ) τόσο στην οργάνωση της δράσης σχετικά με τις νάρκες σε πολλές χώρες όσο και στη συνδρομή για το συντονισμό των διεθνών προσπαθειών. Επιπλέον, οι Ηνωμένες Πολιτείες, ο Καναδάς, η Νορβηγία και η Ιαπωνία μεταξύ άλλων, υπήρξαν βασικοί συνεισφέροντες στο έργο εκκαθάρισης ναρκοπεδίων και στις συναφείς εργασίες, συμπεριλαμβανομένης της παροχής βοήθειας σε θύματα ναρκών.

5. Το Δεκέμβριο του 1997, στη Διάσκεψη της Οτάβα, κυβερνήσεις και οργανισμοί από ολόκληρο τον κόσμο εξήγγειλαν μια τεράστια χρηματοδοτική δέσμευση για δράση σχετικά με τις νάρκες που ανέρχεται σε ισοδύναμο τουλάχιστον 350 εκατ. ευρώ στο άμεσο μέλλον. Από τότε αναπτύχθηκε μεγαλύτερη προθυμία στο εσωτερικό της διεθνούς κοινότητας με σκοπό μια περισσότερο συντονισμένη συνεργασία για την επίτευξη των συμφωνηθέντων στόχων, την ελαχιστοποίηση της επανάληψης των προσπαθειών και την επικέντρωση σε απαιτήσεις προτεραιότητας.

Η ΠΡΟΚΛΗΣΗ

6. Υποχρεώσεις στο πλαίσιο της σύμβασης της Οτάβα: Η έναρξη ισχύος της σύμβασης αποτελεί σημαντικό κίνητρο για τη βελτίωση της δράσεως στον τομέα των ναρκών καθώς και για μια πιο διαρθρωμένη προσέγγιση με συγκεκριμένους στόχους. Τα μέρη της σύμβασης καλούνται να εκπληρώσουν δύσκολες εσωτερικές υποχρεώσεις που θα καταναλώσουν τους πόρους που διατίθενται για τη δράση στον τομέα των ναρκών. Αυτές οι υποχρεώσεις συμπεριλαμβάνουν:

- Καταστροφή όλων των εναποθηκευμένων ναρκών εντός 4 ετών (άρθρο 4)

- Καταστροφή των ΝΚΠ σε περιοχές που περιέχουν νάρκες εντός 10 ετών (άρθρο 5.1)

- Προσδιορισμός, σήμανση και περίφραξη των περιοχών με νάρκες όσο το δυνατό συντομότερα. (άρθρο 5.2)

- Υποβολή έκθεσης στη Γενική Γραμματεία των Ηνωμένων Εθνών εντός 6 μηνών για την κατάσταση σχετικά με τις ΝΚΠ στην εκάστοτε χώρα (άρθρο 7), παροχή πληροφοριών για τη βάση δεδομένων των Ηνωμένων Εθνών (άρθρο 6.6), και συνεργασία στα μέτρα για την εξακρίβωση της συμμόρφωσης (άρθρο 8)

- Λήψη των απαραίτητων νομικών, διοικητικών και άλλων μέτρων για την πρόληψη των απαγορευμένων δραστηριοτήτων βάσει της Σύμβασης (άρθρο 9).

7. Τελικώς, η κυβέρνηση μιας πληγείσας χώρας οφείλει να φέρει την ευθύνη για την απομάκρυνση των ναρκών και αυτός ο παράγοντας πρέπει να επηρεάζει από την αρχή την οργάνωση των παρεμβάσεων της διεθνούς κοινότητας. Όμως, σε μία μεταπολεμική κατάσταση, είναι απίθανο να υπάρχουν αποτελεσματικές κρατικές δομές που θα οργανώσουν και θα κατευθύνουν την αποκατάσταση και ανασυγκρότηση και οι διαθέσιμοι πόροι για την απομάκρυνση των ναρκών είναι περιορισμένοι. Η δημιουργία εθνικών πολιτικών θεσμών και η εδραίωση τοπικού επιχειρησιακού δυναμικού εκκαθάρισης των ναρκοπεδίων, απαλλαγμένου από την επιρροή ανταρτικών ομάδων και άλλων εδραιωμένων συμφερόντων, αποτελούν συνεπώς ουσιαστικές προϋποθέσεις για προγράμματα δράσης σχετικά με τις νάρκες σε καθεμία από τις πληγείσες χώρες.

8. Πολλές από τις πληγείσες χώρες που είναι μέρη της Σύμβασης θα ζητήσουν βοήθεια για την εκπλήρωση των υποχρεώσεών τους, και η βοήθεια αυτή θα αποτελέσει προτεραιότητα για τη διεθνή δράση κατά τα επόμενα έτη σύμφωνα με το άρθρο 6 της Σύμβασης [3]. Μια περισσότερο συνεκτική και συντονισμένη προσέγγιση από τη διεθνή κοινότητα σε καθεμία από τις πληγείσες χώρες θα επιφέρει μεγάλο όφελος σε σχέση με το κόστος και θα διευκολύνει την επίλυση του προβλήματος. Στην πρώτη συνεδρίαση των κρατών που συμμετέχουν στη Σύμβαση της Οτάβα, που διεξήχθη στο Μαπούτο στις 3 Μαΐου 1999, δόθηκε προτεραιότητα στην ενίσχυση της διεθνούς συνεργασίας, ιδίως όσον αφορά τη δημιουργία συνολικής εικόνας των προτεραιοτήτων που συμβιβάζονται με τις υποχρεώσεις και τα χρονοδιαγράμματα που περιλαμβάνει η Σύμβαση. Σε αυτό το πλαίσιο, πρέπει να ληφθούν υπόψη οι σημαντικές εργασίες που έχουν πραγματοποιηθεί σε διεθνές, περιφερειακό και υποπεριφερειακό επίπεδο, ενώ παράλληλα θα πρέπει να αναγνωρισθεί ο οργανισμός των Ηνωμένων Εθνών ως ηγετικός παράγοντας του συνολικού εγχειρήματος καταπολέμησης των ναρκών. Οι πληροφορίες για τα μελλοντικά σχέδια και η πείρα από προηγούμενες ή τρέχουσες εμπειρίες πρέπει να διαδοθεί αποτελεσματικότερα για να αυξηθεί ο αντίκτυπος των πολιτικών και στρατηγικών, και να μειωθεί η αλληλοεπικάλυψη των προσπαθειών και η απώλεια πόρων. Θα πρέπει επίσης να εξεταστεί η ικανότητα των αρμόδιων φορέων να αναλάβουν τις ευθύνες τους και να ληφθούν τα απαραίτητα σχετικά μέτρα.

[3] Σχετικά με το θέμα αυτό, οι περιφερειακοί οργανισμοί, συμπεριλαμβανομένης της Ευρωπαϊκής Ένωσης, συγκαταλέγονται στους φορείς που μπορεί να κληθούν από ένα κράτος που συμμετέχει στη σύμβαση να χορηγήσουν χρηματοδοτική, τεχνική ή άλλου είδους βοήθεια.

9. Καίτοι, από πρακτική ή δεοντολογική άποψη, έχει ελάχιστη σημασία η διάθεση πόρων για την απομάκρυνση ναρκών σε χώρες των οποίων οι κυβερνήσεις εξακολουθούν να χρησιμοποιούν ΝΚΠ, αναγνωρίζεται επίσης ότι οι εμπόλεμες φατρίες σε "παραβαίνοντα τις υποχρεώσεις τους κράτη" ή σε εμφύλιες συρράξεις φέρουν ευθύνη για το μεγαλύτερο μέρος της συνεχιζόμενης πληθώρας ναρκών ξηράς, ανεξαρτήτως της προέλευσης αυτών των όπλων. ´Ομως, για να έχει η Σύμβαση αξιοπιστία, η διεθνής κοινότητα πρέπει να μελετήσει σοβαρά την απάντησή της στις χώρες που εξακολουθούν να χρησιμοποιούν, αδιακρίτως και ανεύθυνα, ΝΚΠ και στις χώρες που εξακολουθούν να χρησιμοποιούν ΝΚΠ κατά παράβαση των συμβατικών υποχρεώσεών τους [4]. Ταυτόχρονα, οι ευάλωτες κοινότητες δεν πρέπει να αφήνονται να υποφέρουν από τα σφάλματα των κυβερνήσεών τους.

[4] Υπάρχει ασάφεια σχετικά με το ποιος παράγει επί του παρόντος ΝΚΠ και κατά πόσον οι παραγωγοί αυτό εξακολουθούν να μεταφέρουν ΝΚΠ σε περιοχές σύγκρουσης. Τα κράτη-παραγωγοί που δεν έχουν προσυπογράψει τη συνθήκη της Οτάβα είναι: η Λευκορωσία, η Βιρμανία, η Κίνα, η Κούβα, η Αίγυπτος, η Ινδία, το Ιράν, το Ιράκ, το Ισραήλ, η Βόρεια Κορέα, η Νότια Κορέα, το Πακιστάν, η Ρωσία, η Σιγκαπούρη, η Ταϊβάν, η Τουρκία, οι ΗΠΑ, το Βιετνάμ, η Γιουγκοσλαβία. Σημαντικό ποσοστό των ναρκών που βρέθηκαν στις ιδιαίτερα πληγείσες χώρες είναι σοβιετικής και κινεζικής καταγωγής. Από τους γνωστούς εξαγωγείς ΝΚΠ, μόνο το Ιράν, το Ιράκ, η Βόρεια Κορέα, η Ομοσπονδιακή Δημοκρατία της Γιουγκοσλαβίας και το Βιετνάμ δεν έχουν δηλώσει απαγόρευση των εξαγωγών ή μορατόρια.

10. Παρόλη τη δέσμευση της Ευρωπαϊκής Ένωσης [5] και άλλων σημαντικών παραγόντων της διεθνούς κοινότητας, το γενικό πρόβλημα των ναρκών παραμένει κρίσιμο και τα ατυχήματα εξακολουθούν σε απαράδεκτο επίπεδο [6]. Υπάρχουν επίσης ανησυχίες ότι μετά τη δημοσιότητα που περιέβαλε το θέμα των ναρκών κατά τα τελευταία έτη, ο ενθουσιασμός των κυβερνήσεων και φορέων που χορηγούν βοήθεια θα ελαττωθεί. Για να επιλυθεί το πρόβλημα «μετά από έτη, όχι δεκαετίες» [7], θα πρέπει να εισαχθούν αποτελεσματικότερα και αποδοτικότερα μέτρα δράσεως κατά των ναρκών, για να καλυφθεί το χρονικό διάστημα που παρέρχεται μέχρις ότου οι υπογράφουσες χώρες αποσύρουν όλες τις νάρκες που είναι θαμμένες στο έδαφος. Σχετικά με το θέμα αυτό, το επίπεδο των δεσμεύσεων σχετικά με τους πόρους θα πρέπει τουλάχιστον να διατηρηθεί κατά τα επόμενα έτη.

[5] Από την πλευρά τους, τα κράτη μέλη της Ευρωπαϊκής Ένωσης απαγόρευσαν την εξαγωγή όλων των ΝΚΠ προς όλους τους προορισμούς και εισήγαγαν μέτρα για την απαγόρευση της σχετικής παραγωγής. Εν πάση περιπτώσει, ελάχιστο μέρος του ανθρωπιστικού προβλήματος της προσβολής των περιοχών από ΝΚΠ σχετίζεται με την ΕΕ, η οποία μάλλον αποτελεί μέρος της λύσεως του προβλήματος, παρά μέρος του ίδιου του προβλήματος.

[6] Η κοινότητα των εμπειρογνωμόνων συμφωνεί ότι ο συνολικός αριθμός ναρκών ξηράς δεν έχει σημασία, αλλά αυτό που έχει σημασία είναι η έκταση της δυνητικά πληττόμενης περιοχής, που είναι πολύ μεγάλη. Περισσότερες από 60 χώρες ισχυρίζονται ότι έχουν πρόβλημα ναρκών ξηράς, και περίπου 20 έχουν πληγεί σοβαρά από αυτές. ´Ηδη, η υποψία και μόνον για νάρκες δημιουργεί οικονομική αναταραχή και, οι περιοχές προηγούμενων συρράξεων, πιθανόν να περιέχουν κάθε είδους μη εκραγέν υλικό πολέμου (UXO - όπως οβίδες, ρουκέτες και χειροβομβίδες), εκτός από τις ΝΚΠ και τις αντιαρματικές νάρκες ξηράς.

[7] Η διεθνής συνάντηση εργασίας για τη δράση κατά των ναρκών στην Οτάβα, το Μάρτιο του 1998, κατέληξε σε αυτό το συμπέρασμα, που αντικατοπτρίζεται στο στόχο 10-15 ετών που έχει θέσει η ΕΕ και στο στόχο για το έτος 2010 που έχουν θέσει οι ΗΠΑ για την επίλυση του προβλήματος.

11. Η πιθανολογούμενη ύπαρξη ΝΚΠ αποτελεί σοβαρό πρόβλημα για την κοινωνικο-οικονομική ανάπτυξη πολλών χωρών όπου η απομάκρυνση των ναρκών παίζει βασικό ρόλο για τη δημιουργία κατάλληλων συνθηκών για την εφαρμογή προγραμμάτων αποκατάστασης, ανασυγκρότησης και ανάπτυξης. Εκτός από την καταπολέμηση των υλικών συνεπειών της πραγματικής ύπαρξης ναρκών, τα προγράμματα κατά των ΝΚΠ έχουν επίσης πολλαπλασιαστικές επιπτώσεις στον κοινωνικό και οικονομικό ιστό των περιοχών που έχουν πληγεί, επιτρέποντας την επανέναρξη των κοινωνικών και οικονομικών δραστηριοτήτων και παρέχοντας τη δυνατότητα στους πρόσφυγες να επιστρέψουν στα σπίτια τους.

12. Τεχνολογία και σχέση κόστους-αποτελεσματικότητας των μεθόδων απομάκρυνσης ναρκών. Δεδομένης της παρατηρούμενης κλίμακας της απειλής από νάρκες ξηράς, είναι ευρέως αποδεκτό ότι οι πολυδοκιμασμένες τεχνικές έντασης εργασίας για τη χειρωνακτική απομάκρυνση ναρκών είναι ιδιαίτερα βραδείες και επικίνδυνες. Πρέπει να δοθεί μεγαλύτερη προσοχή στην ανάπτυξη και εφαρμογή κατάλληλης τεχνολογίας, ιδίως όσον αφορά τη χωρογράφηση ναρκοπεδίων, τη βελτιωμένη ανίχνευση ναρκών και την απομάκρυνση/καταστροφή ναρκών, αφού ληφθούν υπόψη οι περιβαλλοντικές συνθήκες, ήτοι η περιοχή, η δομή του εδάφους και η βλάστηση. εξάλλου στην Ένωση οι εθνικές προσπάθειες Ε&A για την απομάκρυνση ναρκών τείνουν να ανταποκρίνονται σε στρατιωτικές ανάγκες που, από πολλές απόψεις, διαφέρουν σημαντικά από τις ανάγκες των πολιτών. Εντούτοις, θα πρέπει να βελτιωθεί ο συντονισμός για να αποφευχθεί η αλληλοεπικάλυψη των προσπαθειών. Η απόδοση του εξοπλισμού που διατίθεται στην αγορά πρέπει να εκτιμάται μέσω καταλλήλων τυποποιημένων διαδικασιών που δεν έχουν ακόμη προσδιοριστεί. ´Οσον αφορά την πιστοποίηση, οι δοκιμές θα πρέπει να διεξάγονται σε διαπιστευμένες εγκαταστάσεις σύμφωνα με τυποποιημένες διαδικασίες που θα προσδιοριστούν. Η Επιτροπή θα συνεχίσει να προωθεί την καθιέρωση διεθνών προτύπων και την εφαρμογή τους, σε στενή συνεργασία με το CEN τον ISO και τον ΟΗΕ.

13. Διαχείριση της πληροφόρησης. Τα αποδοτικά προγράμματα δράσης σχετικά με τις νάρκες απαιτούν ακριβή, πλήρη και χρησιμοποιήσιμα δεδομένα σχετικά με την έκταση και πυκνότητα των ναρκοπεδίων, την τοποθεσία και τους τύπους ναρκών, τα συναφή οικονομικά, τοπογραφικά και ιατρικά πληροφοριακά στοιχεία, καθώς και την αποτελεσματικότητα των προσπαθειών απομάκρυνσης των ναρκών. Υπάρχει ένας τεράστιος αριθμός δυνάμει διαθέσιμων πληροφοριών από επιτόπιες ενέργειες σε παγκόσμια κλίμακα, αλλά το μεγαλύτερο μέρος τους δεν έχει τύχει επεξεργασίας. Ο ΟΗΕ, σε συνεργασία με τη KFOR και το GICHD, καταρτίζει επί του παρόντος τυποποιημένα συστήματα υποβολής πληροφοριών και συστήματα γεωγραφικής πληροφόρησης τόσο στον τόπο δράσεως όσο και στις κεντρικές υπηρεσίες, παράλληλα με παρόμοιες κοινοτικές προσπάθειες. Υπάρχει δυνατότητα ενίσχυσης της διεθνούς συνεργασίας και συντονισμού σε αυτόν τον τομέα.

H ΑΝΤΑΠΟΚΡΙΣΗ ΤΗΣ ΕΥΡΩΠΑΪΚΗΣ ΕΝΩΣΗΣ

Οι μέχρι σήμερα δράσεις

14. Η Ευρωπαϊκή Ένωση έχει απαντήσει εκτενώς στις προκλήσεις των ΝΚΠ μέσω της Κοινότητας, της ΚΕΠΠΑ και του Κοινοβουλίου καθώς και μέσω των πολιτικών στους τομείς της συνεργασίας για την ανάπτυξη, της αποκατάστασης και ανασυγκρότησης, της ανθρωπιστικής βοήθειας και της έρευνας. Το Συμβούλιο Υπουργών έχει δεσμευτεί ενεργά για το θέμα των ΝΚΠ από το 1995 μέσω κοινών δράσεων και ψηφισμάτων, διπλωματικών διαβημάτων και διαλόγου με τρίτες χώρες, δραστηριότητας σε διεθνή φόρα όπως τα Ηνωμένα Έθνη, ενεργούς συμμετοχής στη διαδικασία της Οτάβα και μέσω πρακτικής δράσης Ειδικότερα, η Κοινή δράση σχετικά με ΝΚΠ της 1ης Οκτωβρίου 1996 δέσμευσε την Ευρωπαϊκή Ένωση "στο στόχο της συνολικής κατάργησης των ναρκών ξηράς κατά προσωπικού" και στην ενεργό δραστηριότητα "για την επίτευξη το νωρίτερο δυνατό μιας αποτελεσματικής διεθνούς συμφωνίας για την απαγόρευση αυτών των όπλων σε ολόκληρο τον κόσμο". Η Κοινή Δράση της 28ης Νοεμβρίου 1997 διεύρυνε τα προγενέστερα μορατόρια με σκοπό την κάλυψη όλων των μεταφορών ΝΚΠ καθώς και την απαίτηση λήψης νομικών μέτρων για την απαγόρευση της παραγωγής ΝΚΠ στο εσωτερικό της Ένωσης. Η ΕΕ δέχτηκε ευνοϊκά την έγκριση της Σύμβασης στις 18 Σεπτεμβρίου 1997 στο Όσλο και επεδίωξε επίσης να προωθήσει σε όλα τα ενδεδειγμένα διεθνή φόρα, συμπεριλαμβανομένης της Διάσκεψης για τον Αφοπλισμό, όλες τις προσπάθειες που θα μπορούσαν να συμβάλουν στο στόχο της πλήρους κατάργησης των ΝΚΠ και στην επίλυση των προβλημάτων που προκαλούν αυτά τα όπλα. Στη βάση αυτή, και τα δεκαπέντε κράτη μέλη της Ένωσης παρακολούθησαν τη Διάσκεψη της Οτάβα (2-4 Δεκεμβρίου 1997) και 14 από αυτά υπέγραψαν τη Σύμβαση.

15. Η Ευρωπαϊκή Ένωση, που βασίζεται σε διάφορες Κοινές Δράσεις, στήριξε χρηματοδοτικά τη δράση κατά των ναρκών μέσω διαφόρων φορέων, και ιδίως το Εθελοντικό Ταμείο του ΟΗΕ που προορίζεται για την εκκαθάριση των ναρκοπεδίων (UNVTF) και τη Διεθνή Επιτροπή Ερυθρού Σταυρού (ICRC). Όσον αφορά τα κεφάλαια της ΚΕΠΠΑ, το Συμβούλιο έλαβε αποφάσεις από το 1995 για συνολική συμβολή περίπου 21,6 εκατ. ECU από τα κονδύλια της Ευρωπαϊκής Κοινότητας που προορίζονται για δράση ΚΕΠΠΑ σε σειρά δράσεων σχετικά με τις νάρκες που έχουν αναλάβει να εκτελέσουν οι σημαντικότεροι διεθνείς οργανισμοί. Η Ευρωπαϊκή Ένωση είναι συνεπώς ο μεγαλύτερος μεμονωμένος συνεισφέρων στα κονδύλια τόσο των Ηνωμένων Εθνών όσο και της ICRC σχετικά με δράσεις που αφορούν νάρκες.

16. Οι συγκεκριμένες συνεισφορές της Ευρωπαϊκής Ένωσης, που δείχνουν πολιτική στήριξη του έργου των δικαιούχων οργανισμών, δεν περιλαμβάνουν τις σημαντικές διμερείς συνεισφορές από μεμονωμένα κράτη μέλη και συμπληρώνουν τις πρώτες βασικές κοινοτικές δράσεις σχετικά με τις νάρκες που είχε χρηματοδοτήσει άμεσα η Ευρωπαϊκή Επιτροπή στις πληγείσες χώρες (βλ. κατωτέρω).

17. Κοινοβουλευτική Δράση: Από το 1995, το Ευρωπαϊκό Κοινοβούλιο έχει δεσμευτεί έντονα για το ζήτημα των ΝΚΠ και έχει ενεργήσει ως σταθερός υπέρμαχος της πλήρους απαγόρευσης μέσω αλλεπάλληλων ψηφισμάτων και επερωτήσεων. Με πρωτοβουλία του ενεγράφη στον κοινοτικό προϋπολογισμό του 1996 ειδικό κονδύλιο για τις ΝΚΠ. Το ψήφισμα για τις ΝΚΠ του Ευρωπαϊκού Κοινοβουλίου της 29ης Ιουνίου 1995 καλούσε το Συμβούλιο και την Επιτροπή να καταβάλουν περισσότερες προσπάθειες για την πρόληψη της διάδοσης ναρκών, να διαθέσουν περισσότερους πόρους για προγράμματα αποκατάστασης και να επεκτείνουν τη δράση για τις ΝΚΠ στις πληγείσες περιοχές. Tο ψήφισμα της Κοινοβουλευτικής Συνέλευσης ΑΚΕ-ΕΕ, που εκδόθηκε στις 26 Σεπτεμβρίου 1996, σχετικά με τις ΝΚΠ, ζητούσε την ενεργό δέσμευση των χωρών ΑΚΕ και των κρατών μελών της Ευρωπαϊκής Ένωσης για δράσεις εκκαθάρισης ναρκοπεδίων, περισσότερη έρευνα όσον αφορά τεχνικές εκκαθάρισης ναρκοπεδίων και την πραγματοποίηση σημαντικών προόδων για την επίτευξη της πλήρους απαγόρευσης των ΝΚΠ. Πιο πρόσφατα, το ψήφισμα του Ευρωπαϊκού Κοινοβουλίου για τις ΝΚΠ της 18ης Δεκεμβρίου 1997, εκτός από την ενθάρρυνση της ευρύτερης προσχώρησης στη Σύμβαση και της έγκαιρης κύρωσής της, ζητούσε τον αποτελεσματικότερο συντονισμό των διεθνών προσπαθειών για την απομάκρυνση των ναρκών και την αποκατάσταση των θυμάτων.

18. Κοινοτική Δράση: Το μεγαλύτερο μέρος της συνεισφοράς της Ευρωπαϊκής Ένωσης προέρχεται από κοινοτικούς πόρους τους οποίους ελέγχει και διαχειρίζεται η Ευρωπαϊκή Επιτροπή (βλ. παράρτημα I). Στο εσωτερικό της Επιτροπής, οι αρμοδιότητες σχετικά με δράσεις για τις νάρκες κατανέμονται μεταξύ διαφόρων Υπηρεσιών ή Γενικών Διευθύνσεων (ΓΔ). Το συντονισμό της συνολικής πολιτικής έχει αναλάβει η ΓΔ Εξωτερικών Σχέσεων. Η ΓΔ Ανάπτυξης συμμετέχει σε μεγάλο βαθμό μέσω της συνεργασίας για την ανάπτυξη και άλλων προγραμμάτων. και η Υπηρεσία Ανθρωπιστικής Βοήθειας της ΕΚ (ECHO) επιδεικνύει σημαντικό ενδιαφέρον στο πλαίσιο των ανθρωπιστικών ενδιαφερόντων της. Οι Υπηρεσίες χρηματοδοτούνται από μία σειρά συναφών κονδυλίων του κοινοτικού προϋπολογισμού συμπεριλαμβανομένων αυτών για την ανασυγκρότηση (π.χ. στη Βοσνία), για τη βοήθεια σε πρόσφυγες (π.χ. στο Αφγανιστάν), για την αποκατάσταση (π.χ. Αγκόλα, Καμπότζη), για την ανθρωπιστική βοήθεια, για τη συγχρηματοδότηση ΜΚΟ, καθώς και από το ειδικό κονδύλιο του προϋπολογισμού για τις νάρκες ξηράς κατά προσωπικού (νυν Β7-661), που δημιουργήθηκε το 1996. Επιπλέον, οι χώρες ΑΚΕ επωφελούνται από τους πόρους του Ευρωπαϊκού Ταμείου Ανάπτυξης (ΕΤΑ). Το ψήφισμα του Συμβουλίου Ανάπτυξης της 22ας Νοεμβρίου 1996 εισήγαγε ορισμένους όρους στα προγράμματα αποναρκοθέτησης της Ευρωπαϊκής ´Ενωσης, δηλαδή ότι, με εξαίρεση ορισμένες ανθρωπιστικές περιπτώσεις, θα πρέπει να χορηγούνται κεφάλαια για δραστηριότητες εκκαθάρισης των ναρκοπεδίων μόνο σε χώρες που σταμάτησαν να χρησιμοποιούν ΝΚΠ, έλαβαν μέτρα για να σταματήσουν το εμπόριο, την παραγωγή και εναποθήκευση ΝΚΠ και στήριξαν την προτεινόμενη παρέμβαση.Tο Κοινό Κέντρο Ερευνών (ΚΚΕρ) της Επιτροπής, στην ´Ισπρα, έχει αναπτύξει ειδική εμπειρογνωμοσύνη στην τεχνολογία σχετικά με τη χωρογράφηση ναρκοπεδίων και την ανίχνευση και αναγνώριση ναρκών. Παρέχει συμβουλές στον τεχνολογικό τομέα και τεχνική στήριξη σε άλλες Υπηρεσίες της Επιτροπής, σε εφαρμοζόμενα ερευνητικά προγράμματα, σε κράτη μέλη, σε τρίτες χώρες και σε άλλους οργανισμούς. Η ΓΔ της Κοινωνίας Πληροφορίας διαχειρίζεται έμμεσες δραστηριότητες E&A που χρηματοδοτούνται στο πλαίσιο του Τέταρτου και Πέμπτου Προγράμματος-πλαισίου που αφορά τις βιομηχανίες και τις διεθνείς κοινότητες. Ορισμένα τεχνικά προγράμματα υλοποιούνται και από άλλες Υπηρεσίες σε συγκεκριμένες γεωγραφικές περιοχές. Το Συμβούλιο ´Ερευνας της 23ης Σεπτεμβρίου 1997 και το Ευρωπαϊκό Κοινοβούλιο αποφάσισαν να συμπληρώσουν το τέταρτο πρόγραμμα πλαίσιο με νέες δραστηριότητες, συμπεριλαμβανομένης της στήριξης στον τομέα της Ε & Α, ένα, ένα για το πρόγραμμα IST, που διαχειρίζεται η ΓΔ που είναι αρμόδια για την Κοινωνία των Πληροφοριών, και ένα του ΚΚΕρ, που παρέχει άμεση βοήθεια στον τομέα Ε & Α.

19. Την περίοδο 1995-98, αυτά τα ποικίλα ενδιαφέροντα στο εσωτερικό της Επιτροπής εκδηλώθηκαν στο πλαίσιο μιας ad hoc Ομάδας Συντονισμού για την Απομάκρυνση Ναρκών. Αυτό συνέπεσε με την ιδιαίτερα αυξημένη διεθνή επικέντρωση του ενδιαφέροντος και την πολιτική δέσμευση σε σχέση με το ζήτημα των ναρκών ξηράς.

ΕΝΙΣΧΥΣΗ ΤΗΣ ΣΥΝΕΙΣΦΟΡΑΣ ΤΗΣ ΕΥΡΩΠΑΪΚΗΣ ΕΝΩΣΗΣ

20. Ενώπιον των προκλήσεων που δεν έχουν ακόμη αντιμετωπιστεί, έφθασε η στιγμή να ενισχυθεί η πολιτική της Ευρωπαϊκής Ένωσης βάσει των θετικών επιτευγμάτων της, με μεγαλύτερη συνοχή, με βελτίωση της αποτελεσματικότητας των δράσεών της και με την εξασφάλιση του σημαντικού της ρόλου στη διεθνή κοινότητα. Η ενίσχυση αυτή θα συμβάλει επίσης στην εντατικοποίηση της διεθνούς συνεργασίας και συντονισμού. Οι στόχοι της κοινοτικής δράσης, τα μέσα για την επίτευξή τους και οι αρχές στις οποίες θα βασιστεί, σκιαγραφούνται κατωτέρω.

21. Ο στόχος: Γενικός στόχος, σε συντονισμό με άλλα μέλη της διεθνούς κοινότητας για τη δράση σχετικά με τις νάρκες, είναι η στήριξη της εξάλειψης της μάστιγας των ναρκών κατά προσωπικού εντός των προσεχών 10-15 ετών.

22. Προτεραιότητες της δράσης σχετικά με τις νάρκες. Προς επιδίωξη αυτού του στόχου αποδίδοντας πάντα προτεραιότητα στις αναπτυσσόμενες χώρες,, η Ευρωπαϊκή Επιτροπή, θα επικεντρώσει τις κοινοτικές προσπάθειες:

α. στη στήριξη της κατάρτισης, εποπτείας και ουσιαστικής εφαρμογής μιας συνεπούς και συνεκτικής στρατηγικής εκκαθάρισης των ναρκοπεδίων για ανθρωπιστικούς λόγους, σε επίπεδο Κοινότητας και σε διεθνές επίπεδο.

β. στην παροχή βοήθειας σε σοβαρά πληγέντα κράτη κατά την εφαρμογή των υποχρεώσεών τους στο πλαίσιο της «Σύμβασης για την απαγόρευση της χρήσης, εναποθήκευσης, παραγωγής και μεταφοράς ναρκών κατά προσωπικού και για την καταστροφή τους» (Σύμβαση της Οτάβα), στο πλαίσιο της γενικής πολιτικής-πλαισίου που κατήρτισε ο ΟΗΕ.

γ. δημιουργία και διατήρηση εθνικών δομών και τοπικού δυναμικού στο εσωτερικό των πληγεισών χωρών με σκοπό την υλοποίηση δράσης σχετικά με τις νάρκες με τη μέγιστη δυνατή αποτελεσματικότητα.

δ. στο πλαίσιο άμεσων και απρόβλεπτων αναγκών, αντιμετώπιση της ανθρωπιστικής επείγουσας ανάγκης, πρόληψη ατυχημάτων και παροχή βοήθειας για την αποκατάσταση των θυμάτων των ναρκών.

ε. ενίσχυση της ανάπτυξης και παροχή αποτελεσματικότερης, ασφαλέστερης και καταλληλότερες τεχνολογίας και εξοπλισμού, με βάση την κοινοτικά ενισχυόμενη Ε&Α, συμπεριλαμβανομένης της ενίσχυσης των δοκιμών στην εκάστοτε χώρα και τη θέση σε λειτουργία κατάλληλου εξοπλισμού και τεχνικών κατά των ναρκών.

23. Πολιτική και διπλωματική δράση: Η Ευρωπαϊκή Κοινότητα θα επιδιώξει, με κάθε πρόσφορο μέσο, να εξασφαλίσει ότι αυτοί που λαμβάνουν τη βοήθειά της τηρούν δεόντως τις υποχρεώσεις τους βάσει της Σύμβασης και να πείσει αυτούς που δεν την έχουν ακόμη υπογράψει να σταματήσουν τη μεταφορά ΝΚΠ και να προσχωρήσουν στη Σύμβαση το συντομότερο δυνατό.

Αρχές

24. Πρακτική δράση: Η Επιτροπή θα χρησιμοποιήσει το μεγαλύτερο μέρος των διαθέσιμων πόρων της για δράσεις που συνεπάγονται την αποτελεσματική και ταχεία απομάκρυνση ναρκών και την αρωγή των θυμάτων.

25. Εξάρτηση από όρους: Εξαιρουμένων των προγραμμάτων ανθρωπιστικής βοήθειας έκτακτης ανάγκης (που δεν υπόκεινται από όρους), την παροχή βοήθειας σε θύματα ναρκών και τις δράσεις προς άμεση αρωγή ευάλωτων κοινοτήτων [8], η Επιτροπή θα επιδιώξει να εξασφαλίσει ότι από τα μελλοντικά προγράμματά της για απομάκρυνση ναρκών θα επωφελούνται μόνο χώρες που έχουν προσυπογράψει τη Σύμβαση της Οτάβα και ενεργούν σύμφωνα με τις υποχρεώσεις που απορρέουν από αυτήν.

[8] Για παράδειγμα, πρόσφυγες και άτομα που μετακινήθηκαν χωρίς τη θέλησή τους, ή όπου η εθνική διοίκηση δεν λειτουργεί.

26. Ευκρίνεια: Η Επιτροπή θα προωθήσει μεγαλύτερη κατανόηση και ενημέρωση σχετικά με τις δραστηριότητες της ΕΕ όσον αφορά το ζήτημα των ΝΚΠ, επιμένοντας, κατά περίπτωση, να γίνεται αναφορά στη δέσμευση της Ευρωπαϊκής Ένωσης, στις δημοσιεύσεις και δραστηριότητες των δικαιούχων οργανισμών. Η Επιτροπή θα διατηρήσει μια συγκεντρωτική σελίδα WEB και βάση δεδομένων, που θα λειτουργούν ως πηγή πληροφόρησης και σημείο επαφής.

27. Συνοχή: Η Επιτροπή θα ενθαρρύνει την επίτευξη μεγαλύτερης συνοχής σε ολόκληρη την πολιτική της Ευρωπαϊκής Ένωσης χρησιμοποιώντας οριζόντιο, ξεχωριστό κονδύλιο του προϋπολογισμού που θα στηρίζει την εκπόνηση, εποπτεία και ουσιαστική εκτέλεση μιας συνεκτικής και συνεπούς στρατηγικής αποναρκοθέτησης για ανθρωπιστικούς σκοπούς σε επίπεδο Επιτροπής, ΕΕ και σε διεθνές επίπεδο, που θα συμβιβάζεται με τη Σύμβαση για την απαγόρευση της χρήσης, εναποθήκευσης, παραγωγής και μεταφοράς ναρκών κατά προσωπικού και την καταστροφή τους.

28. Τελική εθνική ευθύνη: Η δράση της ΕΚ σχετικά με τις νάρκες σε πληγείσες χώρες αναγνωρίζει ότι η τελική ευθύνη για τη δράση σχετικά με τις νάρκες πρέπει, όπου είναι δυνατό να εναπόκειται στις εθνικές αρχές της ενδιαφερόμενης χώρας. Η Επιτροπή, σε στενή συνεργασία με τις αρμόδιες οργανώσεις του ΟΗΕ, δίνει ιδιαίτερη έμφαση στην παροχή βοήθειας για τη δημιουργία και διατήρηση κατάλληλων, ικανών πολιτικών για τη δομή σε διαχειριστικό και εκτελεστικό επίπεδο.

29. Συνεργασία για την ανάπτυξη: Στο πλαίσιο των διαπραγματεύσεων σχετικά με το μέλλον των σχέσεων ΑΚΕ-ΕΕ, θα εξεταστεί η περαιτέρω δυνατότητα σύνδεσης της δράσης για τις ΝΚΠ με τη συνεργασία για την ανάπτυξη. Ειδικότερα, κατόπιν αιτήματος των κρατών ΑΚΕ, μπορούν να χορηγηθούν χρηματοδοτικοί πόροι σύμφωνα με κανόνες που διέπουν τη χρηματοδοτική συνεργασία για την ανάπτυξη, σε κράτη που έχουν προσυπογράψει τη Σύμβαση. Η προσχώρηση στη Σύμβαση αναγνωρίζεται ως βασικός παράγοντας της πραγματικής ανάπτυξης και αυτή η πτυχή της συνεργασίας για την ανάπτυξη θεωρείται ως συνεισφορά στην καταπολέμηση των ΝΚΠ. Υποβλήθηκε μια έκθεση προόδου της Επιτροπής για τη συντονισμένη και ολοκληρωμένη προσέγγιση στον αγώνα κατά των ναρκών κατά προσωπικού στο πλαίσιο των χωρών ΑΚΕ, και το Συμβούλιο Ανάπτυξης της 21ης Μαΐου 1999 εξέφρασε την ικανοποίησή του. To Συμβούλιο συνεπέρανε ότι η ολοκληρωμένη και συντονισμένη προσέγγιση εξακολουθεί να παρέχει ένα ικανοποιητικό πλαίσιο για τη λήψη μέτρων κατά των ναρκών ξηράς κατά προσωπικού. Το Συμβούλιο αποφάσισε να επανεξετάσει το θέμα μετά την υποβολή της παρούσας ανακοίνωσης από την Επιτροπή.

30. Στρατιωτική συνεργασία: Παρόλο που οι επιχειρησιακές ανάγκες της εκκαθάρισης ενός ναρκοπεδίου για στρατιωτικούς και για πολιτικούς λόγους διαφέρουν σημαντικά, υπάρχει μια δυνάμει συνέργεια μεταξύ στρατιωτικού και μη στρατιωτικού δυναμικού στον τομέα της εκκαθάρισης ναρκοπεδίων που δεν έχει ακόμη πλήρως αξιοποιηθεί από την Ευρωπαϊκή Ένωση, ιδίως στο πλαίσιο της νεοσυσταθείσας ευρωπαϊκής πολιτικής για την ασφάλεια και την άμυνα. ´Ενα συγκεκριμένο βήμα είναι η περαιτέρω βελτίωση της πρόσβασης σε εικόνες υψηλής ευκρίνειας που παρέχει το ΝΑΤΟ, για τη στήριξη των ενεργειών χωρογράφησης των ναρκοπεδίων. Τέτοιου είδους στήριξη θα πρέπει να καθιερωθεί ιδίως στο πλαίσιο του Συμβουλίου ευρω-ατλαντικής εταιρικής σχέσεως.

Μέσα

31. Aνάγκη ειδικής νομοθεσίας σχετικά με τις νάρκες κατά προσωπικού: τα διάφορα κονδύλια του προϋπολογισμού που χρησιμοποιούνται για τη χρηματοδότηση της δράσεως κατά των ναρκών έχουν διαφορετικές νομικές βάσεις [9]. Καίτοι η δράση σχετικά με τις νάρκες αποτελεί σημαντικό στοιχείο για πολλά έργα ανθρωπιστικής βοήθειας, αποκατάστασης και ανασυγκρότησης και ο προγραμματισμός των δραστηριοτήτων αποναρκοθέτησης πρέπει να αποτελεί αναπόσπαστο τμήμα των προγραμμάτων ανασυγκρότησης και αποκατάστασης βάσει των ειδικών νομικών βάσεων, η δράση κατά των ναρκών στο πλαίσιο της Σύμβασης της Οτάβα αποτελεί επίσης ξεχωριστή και εξειδικευμένη δραστηριότητα που ανταποκρίνεται στις δικές της προτεραιότητες, επιχειρησιακές απαιτήσεις και ευνόητες πολιτικές επιτακτικές ανάγκες. Ένας ειδικός κανονισμός θα διευκολύνει το συστηματικό προγραμματισμό και θα εξασφαλίσει μεγαλύτερη διαφάνεια και ευκρίνεια και, συνεπώς, υπευθυνότητα δράσεως, με τη βοήθεια ενός σημαντικά ενισχυμένου οριζοντίου, ξεχωριστού κονδυλίου του προϋπολογισμού που λειτουργεί σύμφωνα με μια σειρά κανόνων και διαδικασιών, και κατάλληλων οργανωτικών προσαρμογών. Μια εκτενής και συνεπής στρατηγική εκκαθάρισης των ναρκοπεδίων που αποσκοπεί στη βελτίωση του συντονισμού, της συνοχής και της αποτελεσματικότητας των παρεμβάσεων είναι ιδιαίτερα ευκταία τόσο σε πολιτικό και σε επιχειρησιακό επίπεδο.

[9] Συμπεριλαμβανομένου του κανονισμού (EΚ) αριθ. 1257/96 του Συμβουλίου της 20ής Ιουνίου 1996 σχετικά με την ανθρωπιστική βοήθεια (ΕΕ L 163, 2.7.1996). του κανονισμού (EΚ) αριθ. 2258/96 του Συμβουλίου της 22ας Νοεμβρίου 1996 σχετικά με τις ενέργειες αποκατάστασης και ανασυγκρότησης στις αναπτυσσόμενες χώρες του κανονισμού (ΕΚ) αριθ. 1628/96 του Συμβουλίου της 25ης Ιουλίου 1996 σχετικά με την παροχή βοήθειας στη Βοσνία-Ερζεγοβίνη και στην Κροατία, στην Ομοσπονδιακή Δημοκρατία της Γιουγκοσλαβίας και στην πρώην Γιουγκοσλαβική Δημοκρατία της Μακεδονίας. του κανονισμού (EΚ) αριθ. 443/97 του Συμβουλίου της 3ης Μαρτίου 1997 για τις δράσεις για την ενίσχυση των εκπατρισμένων πληθυσμών των αναπτυσσόμενων χωρών της Ασίας και της Λατινικής Αμερικής. και της Κοινής Δράσεως της 1ης Οκτωβρίου 1996 σχετικά με τις νάρκες κατά προσωπικού (ΕΕ L 260, 12.10.96) όσον αφορά τα κεφάλαια που προορίζονται για ενέργειες αφοπλισμού βάσει της Κοινής Εξωτερικής Πολιτικής και Πολιτικής Ασφαλείας.

32. Βελτιωμένος Διεθνής Συντονισμός και Συμπληρωματικότητα: Η πληθώρα χρηματοπιστωτικών μέσων που χρησιμοποιούνται για τη στήριξη της δράσεως κατά των ναρκών θέτει ιδιαίτερα προβλήματα συντονισμού, συνοχής και διαφάνειας. Υπάρχει σαφώς ανάγκη ενισχυμένου διεθνούς συντονισμού, εξορθολογισμού των διαδικασιών και ενίσχυση της συνοχής των κοινοτικών ενεργειών. Η αποτελεσματικότερη και ορθά συντονισμένη δράση από τους κύριους χρηματοδότες των ενεργειών κατά των ναρκών, τόσο σε συνολικό επίπεδο όσο και σε καθεμία από τις θιγείσες χώρες, θα υποστηριχθεί από το ενισχυμένο, ξεχωριστό κονδύλιο του προϋπολογισμού σύμφωνα με τις ανάγκες της Σύμβασης για την απαγόρευσης της χρήσης, εναποθήκευσης, παραγωγής και μεταφοράς των ναρκών κατά προσωπικού και την καταστροφή τους. Όπως και το παρελθόν, η Ευρωπαϊκή Ένωση υποστηρίζει την ανάπτυξη της Υπηρεσίας Δράσεως κατά των Ναρκών (UNMAS) εντός της δομής του ΟΗΕ, ως πηγής δεδομένων και πληροφοριών για την εξυπηρέτηση των χορηγών βοήθειας και για την ανάπτυξη των προγραμμάτων του ΟΗΕ, σε συνεννόηση με τους χορηγούς βοήθειας και άλλους ενεχόμενους παράγοντες. Η Επιτροπή και τα κράτη μέλη διαδραμάτισαν πλήρη ρόλο στο πλαίσιο της Ομάδας Στήριξης της Δράσεως κατά των Ναρκών (MASG), και διατηρούν στενή σχέση με την UN MAS.

33. Όσον αφορά τη δράση κατά των ναρκών της Ευρωπαϊκής Ένωσης, η συμπληρωματικότητα και η συνοχή μεταξύ των πολιτικών της Κοινότητας και αυτών των κρατών μελών της, τόσο για τις συνολικές πρωτοβουλίες όσο και για τις μεμονωμένες αποδέκτριες χώρες, έχουν ύψιστη σημασία για τη βελτίωση της αποτελεσματικότητας και αποδοτικότητάς τους. Εξίσου μεγάλη σημασία έχει η συνοχή των ενεργειών αποναρκοθέτησης με άλλες ενέργειες της ΕΕ στις πληγείσες χώρες. Για να εξασφαλίσει τη συμπληρωματικότητα και συνέπεια της πολιτικής στον τομέα της αποναρκοθέτησης, η Επιτροπή θα συστήσει Ομάδα Εμπειρογνωμόνων που θα απαρτίζεται από εμπειρογνώμονες στον τομέα της αποναρκοθέτησης από τα κράτη μέλη και από αρμόδιες διεθνείς οργανώσεις, που θα παρέχουν συμβουλές στην Επιτροπή σχετικά με την κατάρτιση οριζοντίων κατευθυντηρίων οδηγιών και προτεραιοτήτων για τη δράση κατά των ναρκών. Η εν λόγω ομάδα θα συσταθεί μετά την έγκριση από το Ευρωπαϊκό Κοινοβούλιο και το Συμβούλιο του σχεδίου κανονισμού για τις νάρκες κατά προσωπικού. Η εν λόγω ομάδα θα παρέχει φόρουμ ανταλλαγής πληροφοριών μεταξύ των κρατών μελών και αρμοδίων διεθνών οργανώσεων αφενός και της Επιτροπής αφετέρου για την πολιτική ΝΚΠ και τα οριζόντια προγράμματα. Με βάση την εν λόγω ανταλλαγή πληροφοριών, η Επιτροπή θα διατυπώσει κατευθυντήριες οδηγίες για την προώθηση της αποτελεσματικότητας, της συνέπειας και της συνοχής των διαφόρων ενεργειών κατά των ναρκών. Αυτές οι κατευθυντήριες οδηγίες για την πολιτική θα κοινοποιηθούν από την Επιτροπή στις αρμόδιες γεωγραφικές επιτροπές.

34..Για ειδικά προγράμματα που υπερβαίνουν το όριο για αυτόνομες αποφάσεις της Επιτροπής, οι γεωγραφικές επιτροπές θα καθοδηγήσουν την Επιτροπή για την επιλογή των προγραμμάτων. Η Επιτροπή θα εξασφαλίσει ότι όλες οι προτάσεις για ενέργειες κατά των ναρκών που υποβάλλονται στις γεωγραφικές επιτροπές είναι σύμφωνες με τις εν λόγω κατευθυντήριες οδηγίες και προτεραιότητες.

35. Στρατιωτική συνεργασία: Υπάρχει δυνατότητα συνέργειας μεταξύ των στρατιωτικών και πολιτικών ικανοτήτων στον τομέα εκκαθάρισης ναρκοπεδίων, η οποία θα πρέπει να αξιοποιηθεί πλήρως, ιδίως όσον αφορά τη στρατιωτική πραγματογνωμοσύνη σχετικά με τις δοκιμές για τεχνικές λύσεις. Η Ευρωπαϊκή Ένωση, στο πλαίσιο της νεοεμφανισθείσας ευρωπαϊκής πολιτικής για την ασφάλεια και την άμυνα, θα εξετάσει το ενδεχόμενο ειδικών ενεργειών που απαιτούν στρατιωτική στήριξη, με βάση την εμπειρία στην Κροατία και το Κοσσυφοπέδιο. Η Επιτροπή παρείχε παλαιότερα εξοπλισμό για την εκκαθάριση των ναρκοπεδίων για να βοηθήσει τις επιχειρήσεις της IFOR/SFOR στη Βοσνία. Στο Κοσσυφοπέδιο, η ΕΔΕ στηρίζει την ανάπτυξη και διατήρηση ενός δορυφορικού συστήματος γεωγραφικής πληροφόρησης για την απομάκρυνση των ναρκών μέσω εικόνων και δεδομένων που προέρχονται από το δορυφόρο.

36. Ανάληψη υποχρέωσης για τους πόρους: Η Ευρωπαϊκή Επιτροπή θα ενισχύσει τη στήριξη που παρέχει για την κατάρτιση, εποπτεία, αποτελεσματική εφαρμογή εκτενούς στρατηγικής αποναρκοθέτησης για ανθρωπιστικούς σκοπούς σε επίπεδο Επιτροπής, ΕΕ και σε διεθνές επίπεδο με βάση ένα ενισχυμένο οριζόντιο, ξεχωριστό κονδύλιο του προϋπολογισμού (B7-661). Tο Συμβούλιο, το Ευρωπαϊκό Κοινοβούλιο και Μικτή Συνέλευση ΑΚΕ-Ευρωπαϊκής Ένωσης τόνισαν επανειλημμένα την ανάγκη διοχέτευσης πρόσθετων πόρων για την αντιμετώπιση του θέματος. Η Ευρωπαϊκή Κοινότητα θα φροντίσει τουλάχιστον να διατηρήσει το επίπεδο χρηματοδοτικής συνεισφοράς για τη δράση κατά των ναρκών κατά τα προσεχή έτη. Θα ήταν εξαιρετικά ευκταίο εάν η δημοσιονομική αναφορά για την εφαρμογή προγραμμάτων δράσης σχετικά με τις νάρκες από το συγκεκριμένο κονδύλιο του Προϋπολογισμού έφθανε το όριο των 185 εκατ. ευρώ για την επταετή περίοδο 2000-2006, με ετήσιες πιστώσεις που πιθανόν δεν θα υπερέβαιναν τα 30 εκατ. ευρώ. Οι αριθμοί αυτοί αντικατοπτρίζουν το επίπεδο των δαπανών που πραγματοποίησε η Ευρωπαϊκή Ένωση την περίοδο 1992-98.

37. Δραστηριότητες έρευνας: Το Τέταρτο Πρόγραμμα-πλαίσιο της Ευρωπαϊκής ´Ενωσης στοχεύει κυρίως στην ανάπτυξη και επιτόπου δοκιμή προηγμένου εξοπλισμού για την ανίχνευση ναρκών. Τα κονδύλια στο πλαίσιο του πέμπτου προγράμματος-πλαισίου (βλέπε σημείο 15) πρέπει να χρησιμοποιηθούν σύμφωνα με την πολιτική της Επιτροπής για τη μη στρατιωτική εκκαθάριση ναρκοπεδίων, στις περιπτώσεις που είναι δυνατόν, και για τη λήψη αποφάσεων αρχής, κατόπιν διαβουλεύσεων με την Ομάδα Συντονισμού της δράσης σχετικά με τις νάρκες της Επιτροπής.

Η Επιτροπή θα ενισχύσει την καθοδήγηση που παρέχει στην Κοινότητα ´Ερευνας και Τεχνολογικής Ανάπτυξης και στη βιομηχανία που ασχολείται με την εκκαθάριση ναρκοπεδίων για μη στρατιωτικούς λόγους. Ειδικότερα, θα προσπαθήσει να συμβάλει στη βελτίωση της διαφάνειας της αγοράς, να στηρίξει την τεκμηρίωση της βιωσιμότητάς της, να καθιερώσει διαφάνεια όσον αφορά τις τεχνολογικές ανάγκες σε χώρες που έχουν πληγεί από νάρκες, να συνδυάσει τη στήριξη Ε&Α με την πραγματική ζήτηση της αγοράς και να καθιερώσει ποιοτικά πρότυπα για τον εξοπλισμό. Η Επιτροπή αποφάσισε να αναπτύξει αυτήν την πολιτική, στην πρώτη της φάση, στο πλαίσιο του συμφώνου σταθερότητας. Για το σκοπό αυτό, θα χρησιμοποιηθούν τα κεφάλαια του Πέμπτου Προγράμματος Πλαισίου σύμφωνα με την πολιτική για περιπτώσεις επείγουσας ανάγκης.

Tο Κοινό Κέντρο Ερευνών θα παρέχει τεχνικές συμβουλές και στήριξη στις Υπηρεσίες της Επιτροπής, θα ιδίως στον τομέα των διαδικασιών διεξαγωγής δοκιμών και επαλήθευσης, θα διατηρεί κατάλληλες βάσεις δεδομένων και θα διαχειρίζεται τον τεχνικό σύνδεσμο/συνεργασία με εξωτερικούς εταίρους, ιδίως στον τομέα των προτύπων. Περαιτέρω στοιχεία για τις απαιτούμενες τεχνολογικές δραστηριότητες περιλαμβάνονται στο πρόγραμμα δράσης για την τεχνολογία εκκαθάρισης ναρκοπεδίων που παρατίθεται στο Παράρτημα 2.

38. Διαχείριση της πληροφόρησης: Η Επιτροπή θα συμβάλει, υπό τη διεθνή ηγεσία αρμοδίων οργανώσεων του ΟΗΕ και υπό το συντονισμό του Διεθνούς Κέντρου για την εκκαθάριση ναρκοπεδίων για ανθρωπιστικούς σκοπούς της Γενεύης (GICHD), στη δημιουργία αξιόπιστων συστημάτων διαχείρισης της πληροφόρησης στις πληγείσες χώρες επιδιώκοντας, παράλληλα, τη βελτίωση της διαχείρισης των δικών της κεντρικών υπηρεσιών και λαμβάνοντας υπόψη τις τρέχουσες εξελίξεις σε άλλα μέρη. Εν προκειμένω, η ΓΔ Ανάπτυξης διεξάγει δοκιμές σε διάφορες τοποθεσίες στη μεσημβρινή Αφρική. Η ΕΔΕ χορήγησε εικόνες που προέρχονται από δορυφόρο τόσο στην Επιτροπή όσο και στο υπό ανάπτυξη σύστημα πληροφόρησης του ΟΗΕ. Έχει προσδιοριστεί ως κατάλληλο εργαλείο διαχείρισης για σκοπούς συντονισμού ένα σύστημα διαχείρισης της πληροφόρησης (GIS). Η Επιτροπή θα δημιουργήσει και θα διατηρήσει μια κεντρική βάση δεδομένων για τις ΜΚΟ, τις εμπορικές επιχειρήσεις, τους εμπειρογνώμονες, τις επιχειρησιακές ευκαιρίες, τα εφαρμοζόμενα προγράμματα και άλλες σχετικές πληροφορίες. Δημιουργήθηκε σελίδα WEB της Επιτροπής στο Διαδίκτυο, η οποία πρόκειται να βελτιωθεί.

ΣΥΜΠΕΡΑΣΜΑ

39. Η Επιτροπή αναγνωρίζει την πολιτική και ανθρωπιστική σημασία της διατήρησης της κοινοτικής συνεισφοράς για την εξάλειψη των προβλημάτων που θέτουν, σε παγκόσμια κλίμακα, οι ΝΚΠ και προτίθεται να ενεργήσει με ακόμη μεγαλύτερη αποφασιστικότητα, συνέπεια και αποτελεσματικότητα. Το Ευρωπαϊκό Κοινοβούλιο και το Συμβούλιο καλούνται να στηρίξουν τους προσανατολισμούς της παρούσας ανακοίνωσης και να αποφασίσουν σχετικά με την πρόταση κανονισμού.

ΠΑΡΑΡΤΗΜΑ 1

ΣΤΗΡΙΞΗ ΤΗΣ ΕΥΡΩΠΑΪΚΗΣ ΚΟΙΝΟΤΗΤΑΣ ΓΙΑ ΔΡΑΣΕΙΣ ΣΧΕΤΙΚΑ ΜΕ ΝΑΡΚΕΣ [10] ΣΕ ΠΑΓΚΟΣΜΙΑ ΚΛΙΜΑΚΑ 1992-1998 [11] (σε ECU)

[10] ´Οπως και η εκκαθάριση ναρκοπεδίων (δηλ. απομάκρυνση ναρκών για ανθρωπιστικούς σκοπούς) η "δράση σχετικά με τις νάρκες" περιλαμβάνει εκπαίδευση για ενημέρωση σχετικά με νάρκες, υπεράσπιση, διαχείριση της πληροφόρησης, βοήθεια και αποκατάσταση των θυμάτων, χωρογράφηση και σήμανση πιθανολογούμενων ναρκοπέδιων, ανίχνευση και αναγνώριση ναρκών ξηράς, κατάρτιση εξειδικευμένου προσωπικού και καταστροφή ναρκών ξηράς.

[11] Οι αριθμοί είναι κατά προσέγγιση και περιλαμβάνουν το πλήρες φάσμα των δράσεων που έχει χρηματοδοτήσει η Ευρωπαϊκή Κοινότητα, συμπεριλαμβανομένων δράσεων που αναλαμβάνονται βάσει αποφάσεων στο πλαίσιο της Κοινής Εξωτερικής Πολιτικής και Πολιτικής Ασφάλειας. Οι διμερείς δράσεις μεμονωμένων κρατών μελών δεν συμπεριλαμβάνονται.

Aφγανιστάν // 39.010.000

Aγκόλα // 21.866.818

Bοσνία // 15.874.733

Καμπότζη // 28.167.631

Κροατία // 2.800.000

Αιθιοπία // 178.760

Λάος // 3.900.000

Μοζαμβίκη // 15.308.906

Νικαράγουα // 250.000

Βόρειο Ιράκ // 12.350.000

Σομαλία // 3.550.000

Τατζικιστάν // 200.000

Ζιμπάμπουε // 10.000.000

Στήριξη της SADC // 2.070.000

Στήριξη της ICRC ( // 9.430.000

Τεχνολογία Ε&Α για την εκκαθάριση ναρκοπεδίων // 17.700.000 [12]

[12] Περιλαμβάνει 15 εκατ. ECU στο πλαίσιο του 4ου ΠΠ, 1,7 εκατ. ECU στο πλαίσιο άλλων προγραμμάτων στήριξης και 1 εκατ. ECU για μελέτες σκοπιμότητας για το σύστημα πολυαισθητηριακής ανίχνευσης των ναρκών.

Σύνολο // 182.656.848

ΠΑΡΑΡΤΗΜΑ 1A

ΔΡΑΣΕΙΣ ΤΗΣ ΕΥΡΩΠΑΪΚΗΣ ΕΝΩΣΗΣ (EΥΡΩΠΑΪΚΗΣ ΚΟΙΝΟΤΗΤΑΣ) ΣΧΕΤΙΚΑ ΜΕ ΝΑΡΚΕΣ (1998)

>ΘΕΣΗ ΠIΝΑΚΑ>

1. Συμπεριλαμβανομένων των κονδυλίων που δεσμεύτηκαν από τον προϋπολογισμό του 1997 για χρήση το 1998. Οι αριθμοί δεν περιλαμβάνουν τις διμερείς συνεισφορές μεμονωμένων κρατών μελών της ΕΕ

2. Tύπος δράσης: 1: Χωρογράφηση/Εκτίμηση, 2: Εκκαθάριση ναρκοπεδίων, 3: Βοήθεια σε θύματα, 4: Δημιουργία δυναμικού; 5: Tεχνολογία/Eξοπλισμός; 6: Ενημέρωση σχετικά με νάρκες.

Παράρτημα 2

Πρόγραμμα δράσης για την τεχνολογία εκκαθάρισης ναρκοπεδίων

Σκοπός Να εξασφαλιστεί ότι θα διατεθεί, το συντομότερο δυνατό και σε βιώσιμη βάση, αποτελεσματικότερος, καταλληλότερος και ασφαλέστερος εξοπλισμός προς στήριξη προγραμμάτων δράσης σχετικά με τις νάρκες, προκειμένου να βοηθηθεί η επίτευξη του ευρύτερου διεθνούς στόχου της εξάλειψης του προβλήματος των ναρκών ξηράς εντός 10-15 ετών.

Προτεραιότητες της ανάπτυξης της τεχνολογίας εκκαθάρισης ναρκοπεδίων

- Ανταπόκριση στις ανάγκες της κοινότητας των χρηστών, με έμφαση στη:

- Βελτίωση της χωρογράφησης των πιθανολογούμενων περιοχών'

- Τελειοποίηση της παρούσας τεχνολογίας για εκ του σύνεγγυς ανίχνευση και αναγνώριση ναρκών'

- Εφαρμογή προηγμένων μεθόδων διαχείρισης της πληροφόρησης'

- Εισαγωγή ποιοτικών διαδικασιών διαχείρισης.

- Συνδρομή για την εκπλήρωση των υποχρεώσεων των κρατών που προκύπτουν από τη Σύμβαση της Οτάβα.

Kεντρικές δράσεις

Επιχειρησιακές απαιτήσεις

- Προετοιμασία, με τη βοήθεια ομάδας εμπειρογνωμόνων, Καταστάσεων Επιχειρησιακών Απαιτήσεων (ΚΕΑ) που αντικατοπτρίζουν τις ανάγκες των συμμετεχόντων σε επιχειρησιακή δράση σχετικά με τις νάρκες. Η συγκεκριμένη εργασία θα εναρμονιστεί με την παράλληλη προσπάθεια που καταβάλλει η Υπηρεσία Δράσης σχετικά με τις νάρκες των Ηνωμένων Εθνών (UNMAS). H oμάδα εμπειρογνωμόνων θα συσταθεί το πρώτο εξάμηνο του 1999 με σκοπό την εκπόνηση της πρώτης ΚΕΑ μέχρι τα τέλη του 1999. Θα καταρτιστεί και θα ενημερώνεται συνεχώς συνολικός κατάλογος για όλες τις πληγείσες χώρες. Η πρώτη έκδοση του εν λόγω πλήρους καταλόγου θα καταστεί διαθέσιμη μέχρι το 2000.

Πρότυπα

- Εκπόνηση και τακτική ενημέρωση ενός εγχειριδίου αναφοράς σχετικά με κοινά πρότυπα ελέγχου της τεχνολογίας για την εκκαθάριση ναρκοπεδίων, από κοινή ομάδα εργασίας στην οποία θα συμμετέχουν η Ευρωπαϊκή ´Ενωση, κράτη μέλη, ο Καναδάς, οι ΗΠΑ κλπ.

Εγκαταστάσεις ελέγχου και αξιολόγησης

- Θα προσδιοριστούν οι υπάρχουσες εγκαταστάσεις ελέγχου και αξιολόγησης και, μέχρι το 2002, θα δημιουργηθεί ένα διεθνές δίκτυο εκτίμησης των εργαλείων εκκαθάρισης ναρκοπεδίων με σκοπό την προώθηση της ταχείας ανάπτυξης χρήσιμων και προσιτών τεχνολογιών για τη δράση σχετικά με τις νάρκες. (Στο δίκτυο αυτό θα συμμετέχουν κράτη μέλη της Ευρωπαϊκής ´Ενωσης, το Διεθνές Κέντρο για την εκκαθάριση ναρκοπεδίων για ανθρωπιστικούς σκοπούς της Γενεύης (GICHD), ο Καναδάς, οι ΗΠΑ και άλλοι. Θα συνδέεται με τα Κέντρα Δράσης σχετικά με τις νάρκες προκειμένου να εξασφαλίζεται η συμπερίληψη της τρέχουσας επιχειρησιακής πληροφόρησης).

- Θέσπιση ενός προγράμματος συγκροτημένου, επιστημονικού και πολυκρατικού ελέγχου, της αξιολόγησης και της πιστοποίησης με σκοπό την εξέταση του εξοπλισμού, των διεργασιών, των διαδικασιών και της τεχνολογίας για την εκκαθάριση ναρκοπεδίων.

- Σχέδια Ε&Α για την ανάπτυξη νέων εργαλείων εκκαθάρισης ναρκοπεδίων και επιχειρησιακά έργα που περιλαμβάνουν την ανάπτυξη νέων εργαλείων υποστηριζόμενα από την Επιτροπή, θα ενθαρρυνθούν με σκοπό την αξιολόγηση αυτών των εργαλείων στις εγκαταστάσεις του ΚΚΕρ της Επιτροπής.

Πειράματα επίδειξης

- Υλοποίηση έργων επίδειξης της τεχνολογίας σε πληγείσες χώρες το συντομότερο δυνατό προκειμένου να επισπευσθεί η ανάπτυξη νέων επιχειρησιακών διαδικασιών και πρακτικών και παροχή πληροφόρησης για την πιθανή επίπτωση των νέων τεχνολογιών σε δράσεις σχετικά με τις νάρκες. (Κάθε έργο θα περιέχει συστηματική προετοιμασία συμπεριλαμβανομένης εκπόνησης ΚΕΑ, μετατροπής σε απαιτήσεις εξοπλισμού (ΚΑΕ) και εκτίμησης σύμφωνα με τα εγκεκριμένα πρότυπα στην εγκατάσταση ελέγχου και αξιολόγησης, π.χ. στο ΚΚΕρ της Επιτροπής). Το 2000, 2002 και 2004 προβλέπεται να πραγματοποιηθούν τουλάχιστον τρία πειράματα.

Ανάπτυξη προηγμένου εξοπλισμού

- Στήριξη της ανάπτυξης προηγμένων κατάλληλων εργαλείων για εκ του σύνεγγυς ανίχνευση ναρκών προκειμένου να βελτιωθεί η ταχύτητα, το κόστος και η ασφάλεια των ενεργειών εκκαθάρισης ναρκοπεδίων σύμφωνα με βραχυπρόθεσμες (2 έτη), μεσοπρόθεσμες (2-5 έτη) και μακροπρόθεσμες (5 έτη +) απαιτήσεις.

Διαχείριση της πληροφόρησης

- Σχεδιασμός, εφαρμογή, λειτουργία και συντήρηση ενός τυποποιημένου συστήματος γεωγραφικής πληροφόρησης (GIS) για χώρες που έχουν πληγεί από νάρκες. Αυτό είναι ένα στοιχείο μιας σειράς προηγμένων εργαλείων διαχείρισης της πληροφόρησης που θα αναπτυχθούν για όλες τις δράσεις σχετικά με νάρκες που υποστηρίζει η Ευρωπαϊκή Ένωση. Η προσπάθεια θα συντονίζεται από την GICHD, που θα ενεργεί στο συγκεκριμένο τομέα εξ ονόματος της UN MAS. Το 1999 θα εφαρμοστεί ένα πρωτότυπο GIS. Με την αποδοχή του το σύστημα θα επεκταθεί σε όλες τις πληγείσες από νάρκες χώρες που υποστηρίζονται από την Ευρωπαϊκή Ένωση.

- Δημιουργία ενός Φόρουμ Πληροφόρησης για τεχνολογίες εκκαθάρισης ναρκοπεδίων σε στενή συνεργασία με κράτη μέλη της Ευρωπαϊκής Ένωσης, τη GICHD, τον Καναδά, τις ΗΠΑ και άλλους.

Χωρογράφηση ναρκοπεδίων

- Στήριξη νέων, αποτελεσματικών, αντικειμενικών και αξιόπιστων εργαλείων για τον προσδιορισμό επικίνδυνων περιοχών ούτως ώστε ο προγραμματισμός της δράσης σχετικά με νάρκες και η κατά προτεραιότητα χορήγηση πόρων να πραγματοποιούνται σε επαρκώς ενημερωμένη βάση. Η προσπάθεια αυτή θα ξεκινήσει το 1999 χρησιμοποιώντας τα υπάρχοντα δεδομένα και εργαλεία.

Σήμανση ναρκοπεδίων

- Παροχή νέων εργαλείων για την οροθέτηση ναρκοπεδίων σε περιοχές χαμηλής προτεραιότητας, και περιορισμός ανάλογα με την αποτελεσματική διαδικασία λήψης αποφάσεων και την κατανομή των πόρων.

Επιχειρησιακή κατανομή του εξοπλισμού

- Η Επιτροπή αναγνωρίζει ότι το κόστος καθόλη τη διάρκεια ζωής του βασικού εξοπλισμού (π.χ. έρευνα και ανάπτυξη, προμήθεια, κατανομή, επιχειρησιακή χρήση, συντήρηση, επισκευή και βελτίωση του συστήματος, κατάρτιση χειριστών) μπορεί να συνεπάγεται σημαντική χρηματοδοτική δέσμευση και έκθεση σε κίνδυνο που δεν μπορούν να καλυφθούν από την προσέγγιση που έχει υιοθετήσει μέχρι σήμερα η διεθνής κοινότητα. Ως μέρος της συνολικής στρατηγικής της δράσης σχετικά με τις νάρκες, η Ευρωπαϊκή Επιτροπή, σε συνεργασία με άλλους οργανισμούς, θα επιδιώξει να δημιουργήσει ένα μηχανισμό στήριξης της κατανομής και συντήρησης του επιλεγμένου εξοπλισμού για χρήση ως συνεισφορά σε ευρύτερα επιχειρησιακά προγράμματα εκκαθάρισης ναρκοπεδίων .

Εσωτερική έρευνα από το ΚΚΕρ

Ανταποκρινόμενο στις ανάγκες της κοινότητας των χρηστών, το ΚΚΕρ συμπληρώνει το σχέδιο δράσης με εσωτερική έρευνα στους ακόλουθους τομείς:

- Δημιουργία μιας "επώνυμης" βάσης δεδομένων σχετικά με νάρκες ξηράς σε στενό συντονισμό με εταίρους εντός και εκτός της Ευρωπαϊκής Ένωσης.

- Βελτίωση της αναγνώρισης περιοχών που έχουν πληγεί από νάρκες με χρησιμοποίηση αεροφωτογράφησης και φωτογράφησης από δορυφόρο.

- Ανάπτυξη αλγορίθμων για πολυαισθητηριακή συγχώνευση πληροφοριών.